Ιρίνα Μπόκοβα

Βιογραφία

Η Ιρίνα Μπόκοβα γεννήθηκε το 1952 στη Σόφια της Βουλγαρίας. Είναι κόρη του πολιτικού της κομμουνιστικής εποχής Γκεόργκι Μπόκοβ, αρχισυντάκτη της κυβερνητικής εφημερίδας Rabotnichesko Delo. Η καταγωγή της είναι Σλαβομακεδονική. Η Μποκοβα αποφοίτησε από το Κρατικό Ινστιτούτο της Μόσχας για τις Διεθνείς Σχέσεις. Άρχισε να εργάζεται στο υπουργείο εξωτερικών της Βουλγαρίας το 1977, ως τρίτη γραμματέας και εν τέλει έγινε προσωρινή υπουργός εξωτερικών από τις 13 Νοεμβρίου 1996 μέχρι τις 13 Φεβρουαρίου 1997. Ήταν μέλος του Σοσιαλιστικού Κόμματος της Βουλγαρίας μέχρι το 1990, όταν και ακύρωσε την ιδιότητα του μέλους, καθώς αλλαγές στο νόμο εκείνη τη χρονιά απαιτούσαν οι υπάλληλοι πολλών υπουργείων, ανάμεσα στα οποία ήταν και το υπουργείο εξωτερικών, να μην είναι μέλη κάποιου πολιτικού κόμματος. Η Ιρίνα Μπόκοβα διετέλεσε βουλεύτρια δύο φορές: η πρώτη την περίοδο το 1990-1991 στην 7η Μεγάλη Εθνοσυνέλευση, εκλεγμένη με τον Βουλγαρικό Σοσιαλιστικό Κόμμα, και η δεύτερη στην 39η Εθνοσυνέλευση, το 2001-2005, με το ψηφοδέλτιο του Συνασπισμού για την Βουλγαρία.
Τις 22 Σεπτεμβρίου 2009, η Μπόκοβα εξελέγη γενική διευθύντρια της UNESCO, αντικαθιστώντας τον Ιάπωνα Κοϊτσίρο Ματσουούρα. Κέρδισε εννέα συνυποψήφιους στις εκλογές στο Παρίσι, με τελευταίο αντίπαλο, στον πέμπτο γύρο, τον Φαρούκ Χόσνι. Αν και ο Χόσνι αναμενόταν να επικρατήσει, όμως του ασκήθηκε κριτική από διάφορες προσωπικότητες, όπως ο νομπελίστας Έλι Βίζελ, σχετικά με τις αντισημιτικές του απόψεις. Όμως, ούτε η επιλογή της Μπόκοβα ήταν άμοιρη κριτικής, καθώς ήταν κόρη μέλους της απολυταρχικής κομμουνιστικής ελίτ της Βουλγαρίας. Η Μπόκοβα ήταν η πρώτη γυναίκα στη γενική διεύθυνση της UNESCO και το πρώτο πρόσωπο από την Ανατολική Ευρώπη που ανέλαβε τη θέση. Η εκλογή της επικυρώθηκε από τη γενική συνέλευση στις 15 Οκτωβρίου και η τελετή παράδοσης έλαβε χώρα στις 23 Οκτωβρίου 2009. Τις 4 Οκτωβρίου 2013, το εκτελεστικό σώμα της UNESCO την πρότεινε για δεύτερη θητεία ως γενική διευθύντρια και η Ιρίνα Μπόκοβα επανεξελέγη από το Γενικό Συνέδριο της UNESCO τις 12 Νοεμβρίου 2013.
Από τις 21 Ιανουαρίου μέχρι τις 30 Ιανουαρίου 2014, είχε προγραμματιστεί στα γραφεία της UNESCO να στεγαστεί η έκθεση «Οι Άνθρωποι, το Βιβλίο, η Γη - 3.500 χρόνια δεσμών ανάμεσα στους Εβραίους και τη Γη του Ισραήλ», όμως στις 16 Ιανουαρίου 2014, η Ιρίνα Μπόκοβα υποχώρησε στην πίεση του Αραβικού Σύνδεσμου και ανέβαλε  την έκθεση για πέντε μήνες, μετά από διαδηλώσεις των αραβικών κρατών στην UNESCO, υποστηρίζοντας ότι η έκθεση υπονόμευε την ειρηνευτική διαδικασία. Η απόφαση αυτή έγινε αντικείμενο αποδοκιμασίας από το Στέιτ Ντιπάρτμεντ, του τμήματος εξωτερικής πολιτικής του Καναδά και του κέντρου Βίσενταλ. Τελικά η έκθεση άνοιξε τις πύλες της τις 11 Ιουνίου 2014. Για την έκθεση, απονεμήθηκε στην Ιρίνα Μπόκοβα το ειδικό βραβείο του κέντρου Βίσενταλ τις 18 Νοεμβρίου 2015. Τις 28 Μαρτίου, μετά από τη δημοσίευση βίντεο με τις καταστροφές των αρχαιολογικών χώρων της Νιμρούντ και Χάντρα και της λεηλασίας του μουσείου της Μοσούλης από το Ισλαμικό Κράτος του Ιράκ και του Λεβάντε, ξεκίνησε το πρόγραμμα Unite4Hertiage για την «προστασία των μνημείων που κινδυνεύουν από εξτρεμιστές».
Τον Ιούνιο του 2014, η βουλγαρική κυβέρνηση πρότεινε την Ιρίνα Μπόκοβα ως επίσημη υποψήφια της χώρας για τη θέση του γενικού γραμματέα των Ηνωμένων Εθνών. Η νέα κυβέρνηση της Βουλγαρίας επιβεβαίωσε την υποψηφιότητα τον Ιανουάριο του 2015. Τις 9 Φεβρουαρίου 2016, το υπουργείο εξωτερικών της Βουλγαρίας ανακοίνωσε ότι είχε υποβάλλει επισήμως της υποψηφιότητά της για τη θέση στα Ηνωμένα Έθνη.